[pic] | AZ EURÓPAI KÖZÖSSÉGEK BIZOTTSÁGA |

Brüsszel, 14.07.2005

COM(2005) 320 végleges

A BIZOTTSÁG KÖZLEMÉNYE

Jelentés a 866/2004/EK tanácsi rendelet végrehajtásáról és az alkalmazásából eredő helyzetről

A BIZOTTSÁG KÖZLEMÉNYE

Jelentés a 866/2004/EK tanácsi rendelet végrehajtásáról és az alkalmazásából eredő helyzetről

Bevezetés

A csatlakozási okmány 10. jegyzőkönyvének 2. cikke szerinti rendszerről szóló 2004. május 29-i 866/2004/EK tanácsi rendelet[1] (a továbbiakban: a zöld vonalról szóló rendelet) 11. cikkének (1) bekezdése előírja, hogy „A Bizottság (…) legkésőbb e rendelet hatálybalépésétől számítva egy év leteltétől kezdődően évente jelentést tesz a Tanácsnak a rendelet végrehajtásáról és az alkalmazásából eredő helyzetről, és jelentéséhez szükség esetén megfelelő módosítási javaslatokat csatol” .

A zöld vonalról szóló rendelet 2004. május 1-jén lépett hatályba. A rendelet meghatározza azokat a feltételeket, amelyek mellett az EU-jog vonatkozó rendelkezéseit a Ciprusi Köztársaság területén a Ciprusi Köztársaság kormányának tényleges ellenőrzése alatt álló területek és annak tényleges ellenőrzésén kívül eső területek között húzódó határvonalra alkalmazni kell.

Ez a jelentés a 2004. május 1. és 2005. április 30. közötti időszakra vonatkozik.

1. Végrehajtási intézkedések

2004. július 7-én a Bizottság elfogadta a 866/2004/EK tanácsi határozat 4. cikkének (5) bekezdése szerint a Ciprusi Török Kereskedelmi Kamara engedélyezéséről szóló határozatot[2].

2004. augusztus 10-én, a zöld vonalról szóló rendelet 4. cikke (12) bekezdésével összhangban, és a rendelet által létrehozott bizottsággal folytatott konzultációt követően a Bizottság elfogadta a ciprusi kormány tényleges ellenőrzésén kívül eső területekről a kormány tényleges ellenőrzése alatt álló területekre érkező árukra vonatkozó egyedi szabályok megállapításáról szóló 1480/2004/EK rendeletet[3]. Ezek az egyedi szabályok 2004. augusztus 23-án léptek hatályba. A zöld vonalról szóló rendelet azóta az áruk tekintetében teljes mértékben működőképes.

2004. december 28-án a Bizottság határozatot fogadott el független növényegészségügyi szakértők kinevezéséről, akik az 1480/2004/EK bizottsági rendelet 3. cikkében foglaltak szerint a Ciprusi Köztársaságnak a ciprusi kormány tényleges ellenőrzésén kívül eső területein folytatnak vizsgálatokat.

2005. február 17-én a Tanács elfogadta a zöld vonalról szóló rendeletnek a mezőgazdaság és a határvonalat átlépő személyek számára hozott könnyítések tekintetében történő módosításáról szóló rendeletet[4].

2005. április 18-án a Bizottság elfogadta a zöld vonalról szóló rendelet I. mellékletének módosítását. Az átkelőhelyek jegyzékét a következő két új átkelőhellyel egészítették ki: Ledra Street és Zodia [5].

A Bizottság jelenleg nem tervez további módosítási javaslatokat a zöld vonalról szóló rendeletre vonatkozóan.

2. Személyek átkelése

A személyek átkelése zökkenőmentesen zajlik. A vonal két oldalán élő ciprusi lakosok ezrei lépik át a vonalat nap mint nap. Az EU-polgárai Ciprusra való belépésük helyétől függetlenül szabad mozgást élveznek. Egyetlen incidenst sem jeleztek.

Annak dacára, hogy a Ciprusi Köztársaság folyamatosan ellenőrzi a vonalat átlépő személyeket, egyre nyilvánvalóbb, hogy létezik egy rendszeresen igénybe vett illegális útvonal a sziget északi része és a kormány felügyelete alatt álló terület között. Ennélfogva nem lehet helytálló az a megítélés hogy a vonal teljes hosszában hatékony megfigyelés alatt áll. Egyes helyeken a zöld vonalat ellenőrzés nélkül át lehet lépni.

Több ezer harmadik országbeli állampolgár vándorolt be illegálisan a határvonalon keresztül. Közülük sokan a Ciprusi Köztársaságtól kértek menedékjogot, ami a menedékjog iránti kérelmek ugrásszerű emelkedését vonta maga után[6].

3. Az áruk áthaladása

Az áruk tekintetében a zöld vonalról szóló rendelet 2004. augusztus 23. óta teljes körűen működik.

3.1 Statisztika

A Ciprusi Török Kereskedelmi Kamara havonta a kellő időben tájékoztatta a Bizottságot az áruk típusáról, mennyiségéről és értékéről a kibocsátott kísérő dokumentumok alapján[7]. A Kamara hatékonyan és magas szakmai színvonalon működik. A tagállamok szakértőitől megfelelő segítséget kapott.

A Ciprusi Köztársaság hatóságai havonta tájékoztatták a Bizottságot azoknak az áruknak típusáról, mennyiségéről és értékéről, amelyek – a kísérő dokumentumok tanúsága szerint – áthaladtak a határvonalon[8]. Ezek magukban foglalják azokat az árukat is, amelyek a keleti támaszponti terület fennhatósága alatt álló Pergamos és Strovilia átkelőhelyeken haladtak át.

A határvonalon áthaladó áruk mennyisége és értéke továbbra is korlátozott. A jelentés tárgyát képező időszakban a Kamara 862 kísérő dokumentumot bocsátott ki. Azon áruk összértéke, amelyekhez a dokumentumokat kiadták, 1 000 617 euro.

A jelentés tárgyát képező időszakban nem használták fel az összes dokumentumot, mivel egyes tranzakciókat töröltek, illetve egyes szállításokat elhalasztottak. Több esetben a határvonalon áthaladó áruk tömege, illetve mennyisége a kísérő dokumentumba bejegyzett adatoknál kevesebbnek bizonyult. A Ciprusi Köztársaság jelentései szerint a határon ténylegesen áthaladó áruk értéke 818 133 euro volt, azaz havi átlagban 99 000 euro[9]. A forgalmazott áruk legnagyobb része zöldség, kőből készült termék, papíráru és bútor[10].

A Ciprusi Köztársaság hatóságai kivételes esetekben visszautasították egyes áruk áthaladását (például olyan állati eredetű termékekét, mint a Halloumi sajt, a friss hal; vagy a pita kenyér, a címkézési és csomagolási előírásoknak való meg nem felelés miatt).

A zöld vonalról szóló rendelet 4. cikke (2) bekezdése szerint a Ciprusi Köztársaság hatóságai nem vetettek ki vámot azokra a mezőgazdasági termékekre, amelyek export-visszatérítésre és intervenciós intézkedésekre nem jogosultak.

A határvonalat nem lépte át olyan áru, amelynek végső rendeltetési helye nem a Ciprusi Köztársaság lett volna, azaz a határvonalon keresztül nem folyt kereskedelem Ciprus északi része és egyéb EU-tagállamok között.

3.2 Akadályok

A határvonal két oldalán fekvő területek közötti kereskedelem útjában még számos akadály áll. A ciprusi török kereskedelmi járművek, azaz a buszok, teherautók, taxik, minibuszok és bérelt autók nem közlekedhetnek szabadon a szigeten. A Ciprusi Köztársaság nem fogadja el a kereskedelmi járművek időszakos műszaki vizsgálati tanúsítványát, sem a hivatásos vezetői engedélyeket, amelyeket a ciprusi török hatóságok bocsátottak ki.

Ciprus északi része és az EU között a kormány ellenőrzése alatt álló területeken átmenő kereskedelem nem folyik, és ennek különböző okai vannak; például az, hogy a cégeket a kormány ellenőrzése alatt álló területeken kell bejegyeztetni (többek között import-HÉA fizetési okokból), valamint a szállítási problémák (mivel a teherautók nem léphetik át a vonalat, és a jogosítványokat nem ismerik el).

3.3 További kereskedelmi könnyítések

Előkészületben vannak a határvonalat átszállított citrusfélékre[11] valamint a mézre, friss halra és osztrigára[12] vonatkozó bizottsági határozatok.

2004 szeptemberében a Bizottság nevében tagállami szakértők szüret előtti ellenőrzéseket folytattak a sziget északi részén található citruskultúrákon a vonatkozó közösségi jogszabályok szerint. Az ellenőrzések igazolták a korábbi, 2003. októberi eredményeket, amelyek szerint nem fedeztek fel Xanthomonas campestris, Cercospora angolensis és Guignardia citricarpa nevű károsító szervezeteket, ami arra enged következtetni, hogy ezek a szervezetek Ciprus északi részén nem fordulnak elő. A felügyelet a gyümölcsösök és a határvonalon áthaladó kereskedelemre szánt áruk felügyeletét és ellenőrzését kiegészítő, járulékos megfigyelés formájában folytatódik.

A független növényegészségügyi szakértők Ciprus északi részén több ellenőrzést végeztek a burgonya kereskedelmének előkészítése céljából, amely a 2006. tavaszi termés begyűjtése után kezdődhet meg, amennyiben súlyosabb növényegészségügyi probléma nem merül fel.

4. Szolgáltatások

A Bizottság tudomása szerint a jelentés tárgyát képező időszak alatt a határvonalon keresztül szolgáltatásokat nem nyújtottak.

5. Következtetés

A jelentés tárgyát képező időszak alatt hozott végrehajtási intézkedésekkel a csatlakozási okmány 10. jegyzőkönyvének 2. cikke szerinti rendszer teljes körűen működik.

A rendelet megbízható jogi keretnek bizonyult a határvonalat naponta átlépő több ezer ciprusi számára, valamint a Cipruson szabadon mozgó más EU-polgárok számára egyaránt. Ez megerősíti a szigeten élő két közösség közötti kapcsolatokat, és pozitívan befolyásolja a turizmust. A határvonalon keresztül folyó illegális bevándorlás azonban gondot okoz.

A határvonalon áthaladó áruk mennyisége és értéke továbbra is korlátozott. A határvonalon keresztülmenő jelentősebb kereskedelmi forgalom kialakulását gyakorlati akadályok gátolják . A Ciprusi Török Kereskedelmi Kamara hatékonyan és szakmailag magas szinten tett eleget kötelezettségeinek.

A két új átkelőhely gyors megnyitása pozitív hatást gyakorolna a kereskedelem fejlődésére, és hozzájárulna a sziget további integrációjához.

Ciprus északi része és az EU többi tagállama között a határvonalon keresztül nem folyt kereskedelem.

ANNEX I

Overview table summarizing the monthly reports of the Turkish Cypriot Chamber of Commerce according to Article 8 of Commission Regulation No 1480/2004

August 2004 – April 2005

1 | August/2004 | 3.883 € |

2 | September/2004 | 48.265 € |

3 | October/2004 | 72.102 € |

4 | November/2004 | 86.547 € |

5 | December/2004 | 153.029 € |

6 | January/2005 | 53.166 € |

7 | February/2005 | 148.050 € |

8 | March/2005 | 117.177 € |

9 | April/2005 | 135.914 € |

TOTAL | 818.133 € |

ANNEX III Value of goods for which accompanying documents were issued by the TCCC

[pic]

ANNEX IV Development of most traded goods

[pic]

[1] HL L 161., 2004.4.30., 128. o. A legutóbb a 2005. február 17-i 293/2005/EK tanácsi rendelettel (HL L 50., 2005.2.23., 1. o.) módosított rendelet.

[2] HL L 272., 2004.8.20., 12. o.

[3] A 2004. augusztus 10-i 1480/2004/EK bizottsági rendelet, HL L 272., 2004.8.20., 3. o.

[4] A 2005. február 17-i 293/2004/EK tanácsi rendelet, HL L 50., 2005.2.23., 1. o.

[5] A 2005. április 18-i 601/2005/EK bizottsági rendelet, HL L 99., 2005.4.18., 10. o.

[6] A jelentési időszak folyamán a Ciprusi Köztársaság belügyminisztériuma szerint 10 992 harmadik országbeli állampolgár kért menedékjogot a Ciprusi Köztársaságtól. A becslések szerint a menedékjogot kérők 50 százaléka illegálisan lépte át a határvonalat.

[7] A havi jelentéseket összefoglaló táblázatot lásd az I. mellékletben.

[8] Az áthaladó árukat feltüntető táblázatot lásd a II. mellékletben.

[9] A kereskedelem fejlődéséhez lásd a III: mellékletben szereplő ábrát.

[10] E termékek fejlődéséhez lásd a IV: mellékletben szereplő ábrát.

[11] A 4. cikk (2) bekezdése második (módosított) albekezdése alapján.

[12] A 4. cikk (módosított) (9) bekezdése alapján.